b'\n_START_ARTICLE_\nEelco van Kleffens\n_START_SECTION_\nVirke\n_START_PARAGRAPH_\nI 1917 avla van Kleffens doktorgrad i rettsvitenskap ved Riksuniversitetet i Leiden. Deretter studerte han \xc3\xb8konomi ved Nederlandsche Handels-Hoogeschool i Rotterdam, men fullf\xc3\xb8rte ikke studiet._NEWLINE_Van Kleffens arbeidet for Folkeforbundets juridiske avdeling og hos Shell i London, f\xc3\xb8r han i 1922 begynte i utenriksdepartementet. I 1929 ble han sjef for avdelingen for diplomatisk saker._NEWLINE_I august 1939 ble van Kleffens utnevnt til ambassad\xc3\xb8r i Sveits, men f\xc3\xb8r han fikk reist ble han utnevnt til utenriksminister i de Geers andre regjering. Etter Tysklands angrep p\xc3\xa5 Nederland i 1940 dro han til London for \xc3\xa5 s\xc3\xb8ke st\xc3\xb8tte og senere fulgte hele regjeringen ogs\xc3\xa5 med dit for \xc3\xa5 fortsette sin virksomhet i eksil. Ved dannelsen av Gerbrandys andre regjering fortsatte van Kleffens som utenriksminister og fikk f\xc3\xb8lge i utenrikssaker av en minister uten portef\xc3\xb8lje. P\xc3\xa5 vegne av Nederland undertegnet van Kleffens De forente nasjoners pakt i San Francisco 26. juni 1945._NEWLINE_I 1946 gikk han av som utenriksminister, men var til 1947 minister uten portef\xc3\xb8lje. Han fortsatte i diplomatisk tjeneste, var Nederlands representant i FN f\xc3\xb8r han i 1947 ble ambassad\xc3\xb8r i USA og i 1950 ambassad\xc3\xb8r i Portugal. I 1954 var han president i FNs generalforsamling. Han var fra 1956 til 1958 utsending til NATO og OEEC i Paris. Fra 1958 til 1967 var han representant ved Det europeiske kull- og st\xc3\xa5lfellesskap. Van Kleffens st\xc3\xb8ttet inng\xc3\xa5elsen av en nordatlantisk allianse og inng\xc3\xa5elsen av Benelux-samarbeidet._NEWLINE_I 1950 ble han tildelt \xc3\xa6restittelen Minister van Staat.'